BG Официален вестник на Европейския съюз C 308/23

Публикация на заявление по член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

(2007/C 308/09)

Тази публикация предоставя право на възражение срещу заявлението в съответствие с член 7 от Регламент (ЕО) № 510/2006 на Съвета. Декларациите за възражение трябва да бъдат получени в Комисията в срок от шест месеца от датата на тази публикация.

РЕЗЮМЕ

РЕГЛАМЕНТ (ЕО) № 510/2006 НА СЪВЕТА

„PRESUNTO DE CAMPO MAIOR E ELVAS“ или „PALETA DE CAMPO MAIOR E ELVAS“

ЕО №: PT/PGI/005/0438/24.11.2004

ЗНП ( ) ЗГУ ( X )

Това резюме представя с информационна цел основните елементи на спецификацията на продукта.

1. Отговорен отдел в държавата-членка:

Наименование: Gabinete de Planeamento e Políticas Адрес: Rua Padre António Vieira, n.o 1, 8o P-1099-073 Lisboa Тел. (351) 213 81 93 00 Факс (351) 213 87 66 35 E-mail: gppaa@gppaa.min-agricultura.pt

2. Група:

Наименование: ACPA — Associação de Criadores de Porco Alentejano Адрес: Rua Armação de Pêra, n.o 7 P-7670-259 Ourique Тел. (351) 286 51 80 30 Факс (351) 286 51 80 37 E-mail: acpaourique@mail.telepac.pt Състав: Производители/преработватели ( Х ) Други ( )

3. Вид продукт:

Клас 1.2: Месни продукти (варени, осолени, пушени и др.).

4. Спецификация:

(резюме на изискванията по член 4, параграф 2 от Регламент (ЕО) № 510/2006).

4.1. Наименование: „Presunto de Campo Maior e Elvas“ или „Paleta de Campo Maior e Elvas“

4.2. Описание: Шунка „presunto“ или „paleta“, получена съответно от бутовете и плешките на свине (с изключение на животните за разплод) от порода Alentejana, вписани в родословната книга на свинете на Португалия (в дела за порода Alentejana), отгледани по определен начин и заклани на възраст между 12 и 24 месеца. Операциите по осоляването и тези след него, сушенето, зреенето, нарязването и опаковането се ръководят по строго определени правила.

„Presunto“ се произвежда от задните крайници на свинята, с разрез на нивото на седалищно-пубисната симфиза, докато „paleta“ се прави от предните крайници. При описанието на анатомичните и мускулните характеристики на двата вида шунка трябва да се вземе предвид, че мускулатурата е покрита с мастен слой. Форма и вид: за „presunto“ — парчето е дълго, продълговато, заедно с копитото и кожата, разрезът е полегат или остър; за „paleta“ — парчето е кръгло и изтънено, заедно с копитото и кожата, разрезът е остър. Теглото е по-голямо от 5 kg в случая на „presunto“, и по-голямо от 3,5 kg в случая на „paleta“. При разрязване, цветът е червен, повърхността е мазна, лъскава и напомня шарки на мрамор, с жилки от интрамускуларни тлъстини. Консистенцията е фина, мека и не прекалено влакнеста. Тлъстинките са бляскави, перлено-бели на цвят, и с приятен вкус. Вкусът е леко солен, траен и приятен, с приятен аромат на „montanheira“ (типичен за пасищното животновъдство). Тези продукти се различават лесно от „Presunto“ от Alentejo, тъй като те са по-тънки, по-издължени, по-солени и по-тъмни на цвят.

4.3. Географска област: Географската област на производство на суровините (раждане, отглеждане, угояване и клане на животните, разфасоване и получаване на предните и задните крайници) се вписва географски в районите с дъбова гора (montado) и в стопанствата, които са в състояние да упражняват пасищно животновъдство (montanheira) и да спазват специфичните изисквания при клането, разфасоването и добиването на бутове и плешки от свине от порода Alentejana. Географската област обхваща следните общини и селища: Abrantes, Alandroal, Alcácer do Sal (с изключение на селище Santa Maria do Castelo), Alcoutim, Aljezur (селища Odeceixe, Bordeira, Rogil и Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (селища Odeleite и Azinhal), Castro Verde, Chamusca, Coruche, Crato, Cuba, Elvas (с изключение на селище Caia e S. Pedro), Estremoz, Évora, Ferreira do Alentejo, Fronteira, Gavião, Grândola (с изключение на селище Melides), Idanha-a-Nova, Lagos (селище Bensafrim), Loulé (селища Ameixial, Salir, Alte, Benafim и Querença), Marvão, Mértola, Monchique (селища Monchique, Marmelete и Alferce), Monforte, Montemor-o-Novo, Mora, Moura, Mourão, Nisa, Odemira (с изключение на селища Vila Nova de Mil Fontes и S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (с изключение на селище Santo André), Sardoal, São Brás de Alportel, Serpa, Sines, Silves (селища S. Marcos, S. Bartolomeu de Messines и Silves), Sousel, Tavira (селище Cachopo), Vendas Novas, Viana do Alentejo, Vidigueira, Vila Velha de Ródão и Vila Viçosa.

Географската област на преработка (производство, разфасоване, транжиране и опаковане) се вписва географски в общини Campo Maior и Elvas, поради техните микроклиматични условия, които осезаемо ги отличават от останалата част от Alentejo: по-силно изразен континентален климат (горещи и сухи лета и студени и сухи зими), който е в основата на съществените различия в начина на разфасоване, продължителността на сушене, зреене и консервиране, което от своя страна води до чувствителни различия в органолептичните характеристики на готовите продукти.„Рresuntos“ и „paletas“ са с по-фина и издължена форма. При разрязването им те се отличават с не толкова крехка и сочна консистенция, с по-слабо деликатен и леко солен вкус и с по-малко сладникав, по-лют и траен аромат.

4.4. Доказателство за произход: Свинете от порода Alentejana трябва задължително да бъдат родени и отгледани в регистрирани и испектирани стопанства. При раждането си, животните се вписват в съответния регистър. Клането, разфасоването, преработването, рязането и опаковането могат да се извършват единствено в инсталации, получили разрешение за тази цел от инспекционния орган, и които са разположени в съответните географски области и са предмет на проверки. Одобрението се дава едва след проверка на условията на производство и изработване, и по-специално що се отнася до произхода, начина на получаване, характеристиките на използваните суровини, както и на условията на преработване, разфасоване, филиране, опаковане и след преглед на характеристиките на готовия продукт. Всички фази на производствената верига, както и участниците в нея, подлежат на изискванията в спецификацията и на свързаните с нея контролни мерки.

Налице е освен това и пълна система за проследяване, въведена от самите производители, която позволява да се проследи целия цикъл на производство — от суровината до готовия продукт (система, наречена „da Mesa ao Montado“ — от масата до дъбовата гора) и да се определи, въз основа на номера на сертификатната марка, положена върху всеки колбас или върху опаковките на продуктите, номера на ушната марка на животните.

На края на производствения процес само продуктите, които отговарят на всички, предвидени в спецификацията изисквания, и които са минали успешно съответните проверки, а именно контролни проверки, лабораторни тестове и оценка от група дегустатори (подкрепени с доказателствен материал), могат да носят сертификатната марка, логото и наименованията „Presunto de Campo Maior e Elvas — IGP“ или „Paleta de Campo Maior e Elvas — IGP“.

4.5. Метод на производство: Свинете от порода Alentejana са предмет на екстензивно или полу-екстензивно животновъдство, което се състои основно в извеждането на паша на открито, на места, залесени с минимум четиридесет дървета дъб или каменен дъб на хектар и с максимална гъстота от порядъка на една свиня на хектар дъбова гора (montado). Животните се хранят основно на полето на екстензивен принцип и храната им се състои в части и отава от зърнени култури, трева, бобови растения (грах и глушина, например), както и малки бозайници и птици, яйца, влечуги, мекотели, прешленести червеи и др., какъвто е случаят с всички всеядни животни. В случай на недостиг на храна на полето, и само тогава, на животните може да бъде давана добавка (30 % от хранителния им режим) към храната, която идва отвън, и чийто състав е съответно адаптиран. Животните винаги преминават през процес на угояване. Става въпрос за 60-90 дневен период, през който основен източник на храна е пашата (жълъди и друга храна от дъбовата гора). Те трябва да наддадат минимум 3 „arrobas“ (45 kg), благодарение на тази паша. Свинете се колят на възраст между 12 и 24 месеца, като се приемат само кланични трупове с минимално тегло 90 kg. Бутовете и плешките се маркират поотделно като на тях се поставя номериран пръстен. След отстраняване на обрезките, те трябва да тежат съответно минимум 7,5 kg и 5 kg заедно с копитото. В зависимост от теглото на бутовете и плешките може да се позволи отстраняване на част от подкожната мазнина. Процесът на преработка прибягва към местни традиционни методи, основани на уменията на местното население, и включва следните ясно определени етапи: разфасоване, осоляване, измиване, обработка след осоляването (обезводняване), сушене/зреене и стареене. Именно по време на този процес „presuntos“ и „paletas“ придобиват постепенно вида, цвета, аромата и консистенцията, които ги правят изключителни и специфични продукти.

„Presuntos“ и „paletas“ от Campo Maior и Elvas могат да бъдат продавани цели, на парчета или на резени, с или без кост. Разфасоването и/или нарязването, както и обезкостяването могат да се извършват единствено в инсталации, разположени в определената географска област на производство, поради това, че тези операции почиват на специфични умения, които вземат предвид формата на всяко едно от парчетата, деликатността на аромата и сложната вкусова смесица. Преди да бъде подбрано за разфасоване и нарязване всяко едно парче се избира от специалисти от областта, които определят оптималното време за зреене, след което парчето преминава органолептичен тест, извършен от обучен дегустатор познавач, който с помощта на подходящи инструменти пристъпва към задълбочен органолептичен анализ и решава дали парчето да бъде изпратено за разфасоване. С оглед на оптимален резултат от гледна точка на производителността, разфасоването може да се извършва само от добре обучени специалисти, които с правилни разрези са в състояние да използват целия мускулен потенциал на парчето; по този начин се получават фини резени с висока органолептична стойност. Мазнината по парчетата, която се характеризира с типични за нея вкус, аромат, цвят и блясък, гранясва лесно, изложена на влиянието на въздуха или на висока температура. Поради всички тези причини, описаните по-горе операции трябва да се извършват в пригодни от микробиологична гледна точка и от гледна точка на температурата и на влагата инсталации, с оглед съхраняване деликатността на вкуса и пристъпване към непосредственото опаковане на продукта като се внимава той да не се излага прекалено на атмосферно влияние. Целесъобразно е да се добави, че тези операции се придружават от органолептични тестове, също провеждани от специално обучен за това персонал. С всичко това се цели да се осигури пълно проследяване на продукта и да се избегне внасянето на каквито и да било изменения в органолпетичните му особености, което би могло да доведе до заблуда на потребителите; по този начин се гарантира, че продуктът е наистина получен и приготвен в областта на произход и се позволява контрол на целия производствен цикъл.

4.6. Връзка: „Presuntos“ и „paletas“ от Campo Maior и Elvas се произвеждат в област с бедни почви и с климат отличаващ се с особено топли и сухи лета и студени и сухи зими. Единствената флора, която устоява на този климат и от която може да се извлече икономическа полза, това са дъбовите гори (montados), съставени от дъбове и каменни дъбове, и растителните видове в подлеса. Свинете от порода Alentejana са най-добре приспособените към тези природни условия животни, тъй като може да се отглеждат на открито и да се хранят основно с продукти от дъбовата гора (треви, жълъди, зърнени и бобови култури, малки животни) по така наречената система за извеждане на паша „montanheira“.

Този вид животновъдство и начин на хранене придават на свинското месо (мускулна и мастна маса) специфични качествени характеристики.

Особените климатични условия в Campo Maior и Elvas са довели до развитието на специални умения, които позволяват естественото сушене на разфасованите свински парчета, без пушене или прибягване до какъвто и да било външен фактор, с изключение на сол; тези умения се изразяват наред с други и в известен брой особености във връзка с:

разфасоването и обрязването на месото,

продължителността на осоляването,

продължителността на отделните технически фази.

Поради всички тези причини „presuntos“ и „paletas“ от Campo Maior и Elvas са по-тънки и по-издължени. При разрязване, те се отличават с по-тъмен цвят и с не толкова крехка и сочна консистенция, с по-слабо деликатен и леко солен вкус и с по-малко сладникав и деликатен аромат.

Върху тези продукти са оказали влияние особеностите на местностите Elvas и Campo Maior, разположени по-навътре в сушата; ето защо те са по-издължени, по-тъмни на цвят и по-солени от продуктите, произведени в равнините на Alentejo.

Връзката между продуктите и областта се основава, впрочем, и на следните няколко елемента:

Исторически фактори: наред с многобройните доказателства, свидетелстващи за ролята и значимостта на свинското месо за прехраната, векове преди нашата ера, последните четири века са белязани от споровете между земеделци и животновъди относно вредите нанасяни от свиневъдството на нивите и ползите от това животновъдство за човешката прехрана. В област Alto Alentejo няма община, която да не е изпратила до краля и до съда петиция с искане за съхраняване на своя сектор. В Elvas и Arronches например, с оглед на големия брой свине, които се разхождат по улиците, кралят забранява те да пристъпват стените на града. Насрещните петиции на семействата, на които било попречено да отглеждат свине, от което зависела прехраната им за цялата година, били толкова многобройни и настоятелни, че кралят заповядал „нещата да станат като по старому“. Авторите на отделните жалби стигнали дотам, че заявили, че залеза на свиневъдството означавал разорение за населението. Община Campo Maior е била присъединена към португалската територия едва с договора от Alcanises (XIII век) по време на управлението на D. Diniz. Що се отнася до Elvas, чието основаване се преписва на римляните, е била отнета за първи път от Маврите през 1166 г., но се е присъединила окончателно към португалската територия през 1229 г. И в двата случая става въпрос за погранични територии, силно белязани от испанско влияние. Това е особено осезаемо в начина на производство на „presuntos“ и „paletas“, който до известна степен се различава от производствените методи в останалата част от Alentejo.

Почвено-климатични фактори: по тези места, характеризирани с бедни почви и особено топъл и сух климат, единствената флора, която вирее и от която може да бъде извлечена икономическа полза, са дъбовите гори (montado), съставени от дъбове и каменни дъбове, и растителните видове в подлеса. От тяхна страна, Campo Maior и Elvas представляват специфичен микроклимат, белязан от ниско годишно количество валежи (617 mm), продължително слънцегреене (2 979 часа) и максимални температури, които лесно достигат 33-34 °C през лятото и могат да паднат до 4-5 °C през зимата. Тези особености на континенталния климат са идеални за сушенето на „presuntos“ и „paletas“.

Човешки фактори: консумацията на тези продукти, които никога не се предлагат в сготвено състояние, е свързана с твърде особени традиции. В Campo Maior и Elvas „presuntos“ и „paletas“ се консумират редовно привечер, или като аперитив към късна вечеря, придружени от хубаво местно вино, нарязани на ръка на фини резенчета. Някога „presuntos“ или „paletas“ от Campo Maior и Elvas са се пазели за празнични случаи и са представлявали скъп подарък.

4.7. Инспекционен орган:

Наименование: Agricert — Certificação de Produtos Alimentares, Lda Адрес: Av. de Badajoz, n.o 3 P-7350-903 Elvas Тел. (351) 268 62 50 26 Факс (351) 268 62 65 46 E-mail: agricert@agricert.pt

Agricert отговаря на изискванията на стандарт 45011:2001.

4.8. Етикетиране: На етикета задължително трябва да фигурират следните вписвания: „Presunto de Campo Maior e Elvas — IGP“ или „Paleta de Campo Maior e Elvas — IGP“, придружени от съответното лого на Общността. Те трябва да носят и сертификатната марка, която трябва да посочва наименованието на продукта и съответното вписване, името на инспекционния орган и серийния номер на продукта (цифров или буквено-цифров код за проследяване на продукта). „Presunto de Campo Maior e Elvas“ и „Paleta de Campo Maior e Elvas“, носят жигосан върху кожата следния знак: